b'\n_START_ARTICLE_\nAhon hallitus\n_START_SECTION_\nHallituksen muodostaminen\n_START_PARAGRAPH_\nHallitusta muodostettaessa oli ensimm\xc3\xa4ist\xc3\xa4 kertaa voimassa eduskunnan hyv\xc3\xa4ksym\xc3\xa4 hallitusmuodon muutos, jonka mukaan tasavallan presidentin on uutta hallitusta muodostettaessa kuultava eduskunnan puhemiest\xc3\xa4 ja eduskuntaryhmi\xc3\xa4. Itse asiassa muutos kuitenkin vain virallisti jo vakiintuneen k\xc3\xa4yt\xc3\xa4nn\xc3\xb6n. Jo ennen kuulemiskierrosta presidentti Mauno Koivisto oli ilmoittanut antavansa vapaat k\xc3\xa4det hallituksen muodostamisessa ja heti sen j\xc3\xa4lkeen h\xc3\xa4n antoi vaalivoittajan Keskustan puheenjohtajalle, eduskunnan puhemieheksi valitulle Esko Aholle teht\xc3\xa4v\xc3\xa4ksi tunnustella enemmist\xc3\xb6hallituksen muodostamista. Vaalitappion k\xc3\xa4rsineen SDP:n puheenjohtaja Pertti Paasio ilmoitti puolueen j\xc3\xa4\xc3\xa4v\xc3\xa4n puoluetoimikunnan heti vaalien j\xc3\xa4lkeen tekem\xc3\xa4n p\xc3\xa4\xc3\xa4t\xc3\xb6ksen nojalla oppositioon. N\xc3\xa4in SDP:n johto k\xc3\xa4sitteli asian jo ennen kuin puolueen eduskuntaryhm\xc3\xa4 ehti kokoontua. _NEWLINE_Varsinaisiin hallitusneuvotteluihin osallistuivat Keskusta, Kokoomus, RKP, Vihre\xc3\xa4 Liitto ja SKL. Vihre\xc3\xa4 Liitto vet\xc3\xa4ytyi neuvotteluista, koska se ei l\xc3\xb6yt\xc3\xa4nyt yhteist\xc3\xa4 energiapoliittista linjaa Keskustan ja Kokoomuksen kanssa. Hallitusneuvottelujen kiperin kysymys syntyi valtiovarainministerin salkusta, jota molemmat p\xc3\xa4\xc3\xa4hallituspuolueet halusivat itselleen. Kiista ratkesi, kun p\xc3\xa4\xc3\xa4dyttiin antamaan valtiovarainministerin paikka Kokoomukselle ja ulkoministerin paikka Keskustalle. 36-vuotiaasta Esko Ahosta tuli Suomen nuorin p\xc3\xa4\xc3\xa4ministeri h\xc3\xa4nen ohitettuaan Ahti Karjalaisen, joka oli noussut p\xc3\xa4\xc3\xa4ministeriksi 39-vuotiaana vuonna 1962.\n_START_SECTION_\nHallitusohjelma\n_START_PARAGRAPH_\nAhon hallitus asetti p\xc3\xa4\xc3\xa4tavoitteekseen Suomen talouden tervehdytt\xc3\xa4misen vaihtotaseen alij\xc3\xa4\xc3\xa4m\xc3\xa4\xc3\xa4 pienent\xc3\xa4m\xc3\xa4ll\xc3\xa4, ulkomaisen velkaantumisen pys\xc3\xa4ytt\xc3\xa4misell\xc3\xa4, ty\xc3\xb6llisyyden turvaamistoimilla, tehostamalla julkista taloutta ja k\xc3\xa4\xc3\xa4nt\xc3\xa4m\xc3\xa4ll\xc3\xa4 avoimen sektorin kansantuoteosuus nousuun. Ulkopoliittisiksi tavoitteikseen hallitus nimesi Suomen kansallisten etujen turvaamisen ja kansainv\xc3\xa4lisen aseman vahvistamisen._NEWLINE_Osana energiapoliittista linjaansa Ahon hallitus antoi toukokuussa 1991 kauppa- ja teollisuusministeri\xc3\xb6lle valtuudet alkaa valmistella yli 30 vuotta kiistellyn Vuotoksen altaan rakentamista It\xc3\xa4-Lappiin ja kumosi Sorsan kolmannen hallituksen vuonna 1982 tekem\xc3\xa4n p\xc3\xa4\xc3\xa4t\xc3\xb6ksen, jonka mukaan allasta ei rakenneta. Kes\xc3\xa4kuussa 1992 hallitus my\xc3\xb6nsi Kemijoki Oy:lle luvan hakea varsinaista altaan rakennuslupaa. Hallituksen p\xc3\xa4\xc3\xa4t\xc3\xb6s ei ollut yksimielinen, sill\xc3\xa4 ymp\xc3\xa4rist\xc3\xb6ministeri Sirpa Pietik\xc3\xa4inen, ulkomaankauppaministeri Pertti Salolainen, puolustusministeri Elisabet Rehn ja kehitysyhteisty\xc3\xb6ministeri Toimi Kankaanniemi vastustivat altaan rakentamista._NEWLINE_Ahon hallituksen toimikaudella Suomen kansainv\xc3\xa4lispoliittinen toimintaymp\xc3\xa4rist\xc3\xb6 mullistui ennen kokemattomalla tavalla. Neuvostoliitto luhistui ja lakkasi olemasta vuoden 1991 lopussa, ja Suomen ja Neuvostoliiton suhteiden perustana ollut YYA-sopimus haudattiin v\xc3\xa4hin \xc3\xa4\xc3\xa4nin. Kes\xc3\xa4ll\xc3\xa4 1991 Ruotsin valtiop\xc3\xa4iv\xc3\xa4t asettivat Ruotsin ulkopoliittiseksi tavoitteeksi Euroopan yhteis\xc3\xb6n j\xc3\xa4senyyden, ja p\xc3\xa4\xc3\xa4ministeri Esko Aho taivutti oman puolueensa EY-j\xc3\xa4senyyden kannalle. Tammikuussa 1992 hallitus p\xc3\xa4\xc3\xa4tti, ett\xc3\xa4 Suomen mahdollisesta EY-j\xc3\xa4senyydest\xc3\xa4 j\xc3\xa4rjestet\xc3\xa4\xc3\xa4n neuvoa-antava kansan\xc3\xa4\xc3\xa4nestys. Suomen p\xc3\xa4\xc3\xa4neuvottelijana EY-j\xc3\xa4senyysneuvotteluissa oli ulkomaankauppaministeri Pertti Salolainen.'